Is-Summit Soċjali tal-Ħarifa kellu diskussjoni dwar " L-indirizzar tal-isfidi komuni Ewropej: il-ħolqien tat-tkabbir, il-ħolqien tal-impjiegi u l-iżgurar tal-ekwità" . B'mod aktar partikolari, il-partiċipanti fis-Summit esprimew il-fehmiet tagħhom dwar is-sottotemi li ġejjin: l-isfidi prinċipali fir-rigward tal-istħarriġ annwali dwar it-tkabbir għall-2017; it-tqegħid fil-prattika tal-Aġenda Ġdida għall-Ħiliet għall-Ewropa: ir-rwol ewlieni tas-sħab soċjali; l-integrazzjoni tar-refuġjati fis-suq tax-xogħol u s-soċjetà: it-tagħlimiet li nsiltu s'issa. Fid-dikjarazzjoni tal-ftuħ tiegħu, il- President tal-Kunsill Ewropew , Donald Tusk, issottolinja li: "Ir-referendum tal-Brexit kellu xi karatteristiċi uniċi għar-Renju Unit. Iżda ma nkunux għaqlin jekk nirrifjutaw dak li qalilna l-vot dwar il-fehma popolari fir-rigward tal-globalizzazzjoni. Hija valutazzjoni negattiva ħafna kondiviża wkoll b'mod mifrux madwar l-Ewropa. Li tingħata tweġiba għal dan hija l-motivazzjoni prinċipali wara d-dikjarazzjoni ta' Bratislava. Bratislava tfisser bidla meħtieġa tal-enfasi 'l hinn mill-prietka liċ-ċittadini dwar il-benefiċċji tal-integrazzjoni Ewropea u t-teħid b'ferm aktar serjetà tal-biżgħat ġenwini tagħhom dwar is-sigurtà. Kemm mil-lat tal-infurzar tas-sigurtà tal-fruntieri u l-ordni pubbliku, kif ukoll mil-lat politiku li titħares il-prosperità tan-nies u l-istil tal-ħajja tagħhom. Neħtieġu Ewropa li tipproteġi ċ-ċittadini tagħha, Ewropa li jistgħu jaraw bħala post ta' kenn. Is-summit għamilha ċara wkoll li l-Unjoni Ewropea għandha responsabbiltà kondiviża li toħloq ġejjieni ekonomiku promettenti għal kulħadd." l-President tal-Kummissjoni Ewropea , Jean-Claude Juncker enfasizza: "L-UE għandha pjan direzzjonali ċar u impenn b'saħħtu biex jipprovdi impjiegi, tkabbir u ġustizzja soċjali fl-Ewropa. Ittieħdu ħafna azzjonijiet matul l-aħħar sentejn - mill-Pjan ta' Investiment għall-Ewropa, l-approfondiment tas-Suq Uniku bbażat fuq regoli ċari u ġusti, l-introduzzjoni tal-Garanzija għaż-Żgħażagħ, it-tnedija ta' Aġenda Ġdida għall-Ħiliet, sal-konsultazzjoni li qiegħed isir dwar il-pilastru Ewropew tad-drittijiet soċjali. Il-qgħad qiegħed jonqos iżda għad fadal ħafna xi jsir. Is-sħab soċjali għandhom rwol ewlieni u l-qbil reċenti dwar "bidu ġdid għad-djalogu soċjali" għandu jwitti t-triq għal aktar azzjonijiet fil-livell tal-UE u dak nazzjonali. Nistennew bil-ħerqa li niddiskutu l-prijoritajiet tal-UE f'dan il-mument importanti." Min-naħa tal- presidenza b'rotazzjoni, il-Prim Ministru tas-Slovakkja , Robert Fico, qal li "Neħtieġu ntejbu l-komunikazzjoni ma' xulxin - fost l-Istati Membri, mal-istituzzjonijiet tal-UE, iżda l-aktar importanti maċ-ċittadini tagħna. Għandna ndaħħlu aktar ċarezza fid-deċiżjonijiet tagħna. Nużaw lingwaġġ ċar u onest. Niffokaw fuq l-aspettattivi taċ-ċittadini filwaqt li b'kuraġġ kbir nisfidaw is-soluzzjonijiet simplistiċi tal-oppożizzjoni politika estrema jew populista fil-pajjiżi tagħna. Djalogu soċjali jista' jikkontribwixxi għal armonija soċjali u għall-implimentazzjoni tal-impenji li ħadna fis-Summit ta' Bratislava. F'dawn ix-xhur noffru liċ-ċittadini tagħna viżjoni ta' UE attraenti li jistgħu jafdaw u jappoġġaw. Is-summit soċjali tripartitiku tal-lum ser jippermettilna niffamiljarizzaw irwieħna mal-opinjonijiet tas-sħab soċjali dwar dan is-suġġett importanti. Is-sħab soċjali b'mod partikolari huma f'kuntatt dirett mal-ħaddiema u l-impjegati, u jafu s-sitwazzjoni dwar is-suq tax-xogħol kif ukoll l-ambjent kummerċjali, li jista' jgħin jindirizza l-isfidi tal-lum". President ta' BusinessEurope , Emma Marcegaglia, li tirrappreżenta l-impjegaturi, qalet, "L-Ewropa tinsab f'salib it-toroq. Neħtieġu istituzzjonijiet tal-UE b'saħħithom u effiċjenti li jiġbdu fl-istess direzzjoni biex isaħħu t-tliet pilastri ekonomiċi ewlenin tal-UE: is-suq uniku, il-politika komuni dwar il-kummerċ internazzjonali u l-euro. L-ilħuq ta' ftehimiet kummerċjali nnegozjati f'konformità mal-mandati mogħtija lill-UE huwa essenzjali għall-kredibbiltà tal-UE u l-ħolqien tax-xogħol. L-investiment produttiv privat u pubbliku jrid jiżdied. Għaldaqstant nappoġġaw l-estensjoni tal-pjan ta' investiment ta' Juncker u nħeġġu lill-UE u l-istati membri kollha tagħha biex ineħħu l-ostakoli għall-investiment. Is-sħab soċjali tal-UE ssottolinjaw ukoll li l-kumpaniji u l-ħaddiema ma għandhomx iħallsu l-prezz għall-Brexit. L-għan tagħna huwa li nżommu relazzjonijiet ekonomiċi mill-aktar qrib possibbli bejn l-Unjoni Ewropea u r-Renju Unit, filwaqt li tkun preservata l-integrità tas-Suq Uniku. L-għażla selettiva bejn il-moviment ħieles tal-prodotti, servizzi, kapital u persuni ma tistax tiġi kkunsidrata". Għall-Konfederazzjoni Ewropea tat-Trade Unions (KETU) , is-Segretarju Ġenerali Luca Visentini, qal "It-trade unions u l-impjegaturi jaqblu li l-bosta kriżijiet li qiegħda tiffaċċja l-Ewropa jeħtieġu soluzzjonijiet Ewropej. Nappellaw għal aktar investiment pubbliku u privat madwar l-Ewropa sabiex inżidu t-tkabbir u l-impjiegi ta' kwalità. Investiment bħal dan jeħtieġ regola tad-deheb biex ikun eskluż mill-miri tal-UE dwar id-defiċit u d-dejn, u jeħtieġ li l-Kummissjoni Ewropea tiżviluppa politika industrijali għall-Ewropa. Nappoġġaw l-eqreb relazzjonijiet ekonomiċi possibbli bejn l-UE u r-Renju Unit mingħajr ma jkun kompromess is-suq uniku u l-moviment ħieles tal-persuni. Irridu nimpenjaw ruħna man-negozjaturi biex insibu soluzzjonijiet li jnaqqsu l-ħsara lill-kumpaniji u l-ħaddiema kif ukoll lid-drittijiet tal-ħaddiema. Jeħtieġ li l-UE ssaħħaħ il-protezzjoni soċjali u tagħti l-istess importanza lill-Ewropa soċjali daqs il-governanza ekonomika tal-UE." Il-fehmiet ikkwotati f'dan it-test huma dawk tal-individwu / organizzazzjoni kkonċernata u ma jikkostitwixxux kollettivament il-fehma tal-Kunsill jew tal-Kunsill Ewropew. Ara l-paġna tal-laqgħa